મૌદ્રિક નીતિની બાબતમાં સમિતિની રચના કરીને સરકારે આ બાબતમાં રિઝર્વ બેંકના ગવર્નરની કામગીરીમાં પોતાની દખલનો ઈરાદો સ્પષ્ટ કર્યો છે ત્યારે કહેવું જોઈએ કે વિશ્વના વિકસિત દેશોનાં અર્થતંત્રો કરતાં ભારત જુદું ઉદાહરણ પ્રસ્તુત કરવા જઈ રહ્યું છે. અન્ય દેશોમાં મૌદ્રિક નીતિને રાજનીતિથી શક્ય તેટલી દૂર રાખવામાં આવે છે. સરકાર તેમાં ઓછામાં ઓછી દખલ કરે છે. ભારતમાં પણ આવી જ પરંપરા રહી છે, પરંતુ હવે તેમાં બદલાવના સંકેત મળી રહ્યા છે. રઘુરામ રાજનના નિર્ણયો અને કાર્યશૈલી દેશનાં કોર્પોરેટ ગૃહોને પસંદ નથી. રાજન તેમની અગ્રતા ફુગાવાને નિયંત્રણમાં રાખવાની હોવાનું સ્પષ્ટ કહે છે. ઉદ્યોગજગત અને કોર્પોરેટ ગૃહોને તેમની બીજી ન ગમતી બાબત બેંકની લોનની સખ્તાઈથી વસૂલી કરવાનું વલણ છે. રઘુરામ રાજને આ બાબતમાં બેંકોને તાકીદ કરી છે. પરિણામ એ આવ્યું છે કે કેટલાંક કોર્પોરેટ ગૃહોને જંગી લોનોની ચુકવણી માટે તેમની સંપત્તિ વેચવાની નોબત આવી છે.